Brexit ifisser Brexit, kif qalet Theresa May. Iżda l-Brexit ifisser ukoll li jridu jsiru għażliet dwar ir-relazzjoni futura tagħna. Irridu ftehim, iżda mhux akkost ta' kollox. Il-Kunsill Ewropew kien estremament ċar. Aħna 100% magħqudin. U esprimejna l-appoġġ sod tagħna għall-kap negozjatur tagħna, Michel Barnier. U kkonfermajna mill-ġdid il-prinċipji kollha fil-mandat tiegħu. Fil-fatt, qed niffaċċjaw tliet kwistjonijiet estremament diffiċli: il-kondizzjonijiet ekwivalenti ta' kompetizzjoni, il-governanza u s-sajd. U jeħtieġ li nsibu soluzzjonijiet konformi mal-prinċipji tagħna. Dwar il-kondizzjonijiet ekwivalenti ta' kompetizzjoni, il-kwistjoni hija l-integrità tas-Suq Uniku. Kwistjoni ta' kompetizzjoni ġusta. Il-ħbieb tagħna tar-Renju Unit jgħidu li jridu jżommu l-ogħla standards. Jekk dak huwa l-każ, għaliex ma jintrabtux bihom? Mhux kliem għandna bżonn. Għandna bżonn garanziji. L-istess jgħodd għall-governanza. L-Abbozz ta' Liġi dwar is-Suq Intern, li jikser b'mod ċar il-Ftehim dwar il-Ħruġ, ifakkarna kemm dan huwa importanti. X'inhu l-punt li tinnegozja, tiffirma u tirratifika ftehim internazzjonali, jekk ma timplimentahx bis-sħiħ? F'każ ta' ksur tal-ftehim, jeħtieġ li nressqu t-tilwima għal arbitraġġ indipendenti vinkolanti. U li niksbu soluzzjoni rapida. Fl-aħħar nett, dwar is-sajd. Il-Brexit ma kienx deċiżjoni tagħna. U ma kienx deċiżjoni tas-sajjieda tagħna. Il-waqfien tal-aċċess għall-ilmijiet tar-Renju Unit jikkawża ħsara straordinarja lill-flotot tas-sajd tagħna. Iva, nixtiequ nżommu l-aċċess għall-ilmijiet tar-Renju Unit għas-sajjieda tagħna, eżattament kif ir-Renju Unit jixtieq iżomm l-aċċess għas-swieq kbar u diversifikati tagħna għall-kumpaniji tiegħu. F'Ġunju 2016, ir-Renju Unit ħa deċiżjoni demokratika li jitlaq mill-Unjoni Ewropea. Aħna rrispettajna din id-deċiżjoni sovrana fl-2016. U issa nirrispettaw is-sovranità tar-Renju Unit. Il-ħbieb tagħna tar-Renju Unit jgħidu li jridu relazzjoni ambizzjuża u mill-qrib. Aħna nilqgħu dan, għaliex irridu l-istess ħaġa. Iżda r-Renju Unit irid l-aċċess għas-Suq Uniku tagħna, filwaqt, li jkun jista' jiddevja mill-istandards u r-regolamenti tagħna, meta jkun jaqbillu. On ne peut pas avoir le beurre, l'argent du beurre, et le sourire de la cremiere. Ma jistax ikollok kollox kif trid int fil-ħajja. Fil-fatt, ir-Renju Unit issa jrid jieħu deċiżjoni importanti dwar il-ġejjieni tiegħu stess. Mhijiex kwistjoni ta' liema tattika ta' negozjar ser jagħżel. Hija kwistjoni dwar l-għażla tal-mudelli li jrid għas-soċjetà u l-ekonomija tiegħu fil-futur. Il-ħbieb Brittaniċi tagħna jridu jirregolaw l-għajnuna mill-istat? U jridu jżommu standards għoljin dwar is-saħħa, is-sikurezza tal-ikel u l-klima, b'relazzjoni mill-qrib mal-Ewropa? Jekk iva, għaliex ma jintrabtux bihom fil-ftehim futur tagħna? Aħna determinati li niżguraw li n-negozji kollha — Brittaniċi, Ċiniżi, Ewropej, jew minn kwalunkwe post ieħor, isegwu l-istess prinċipji meta joperaw fis-suq tagħna. Hekk sewwa u xieraq. Iż-żmien qed jagħfas sew. Ninsabu lesti li ninnegozjaw 24 siegħa kuljum dwar is-suġġetti kollha, abbażi ta' testi legali. Għalhekk ir-Renju Unit għandu deċiżjoni importanti x'jieħu. Hija l-għażla libera u sovrana tagħhom. U aħna ser nirrispettawh dejjem, tkun xi tkun l-għażla tiegħu. Iżda t-tweġiba sovrana tiegħu ser tiddetermina l-livell ta' aċċess tiegħu għas-suq intern tagħna. Dan huwa biss sens komun. Irridu ftehim li jkun ġust u bbilanċjat. Iżda aħna lesti wkoll f'każ ta' "ebda ftehim". L-istrateġija tagħna mal-Afrika, u mhux għall-Afrika, kienet suġġett importanti ieħor fil-laqgħa tagħna. Neħtieġu aktar minn sħubija mal-Afrika. Neħtieġu alleanza ġdida ma' dan il-kontinent. L-Afrika hija aktar minn sempliċi ġar. L-Afrika hija sieħba naturali għall-UE minħabba l-ġeografija tagħna, l-istorja tagħna u l-kulturi tagħna. Illum iż-żewġ kontinenti tagħna huma aktar interdipendenti minn qatt qabel. U hemm potenzjal enormi għal kooperazzjoni saħansitra akbar. Jeħtieġ li nisfruttaw l-opportunitajiet vasti, għall-benefiċċju tal-popli taż-żewġ kontinenti, u d-dimensjoni ekonomika tas-sħubija tagħna hija kruċjali. L-investiment u l-finanzjament ser ikunu kruċjali. Fl-ekonomija diġitali u tal-għarfien. Fl-enerġija rinnovabbli. U fis-sistemi tat-trasport, tas-saħħa u dawk agroalimentari. Kelmtejn dwar il-ħelsien mid-dejn. Aħna nappoġġaw bis-sħiħ l-isforzi internazzjonali dwar il-ħelsien mid-dejn, speċjalment fil-kuntest tal-G20. Aħna lesti nintensifikaw it-taħditiet sabiex inwettqu dan. Iżda l-atturi globali kollha jeħtieġ li jagħtu sehemhom. Ninsabu lesti wkoll li nappoġġaw aktar l-isforzi dwar l-istat tad-dritt, il-paċi u s-sigurtà, il-governanza tajba, u naturalment id-drittijiet tal-bniedem. Irridu naħdmu mas-sħab Afrikani tagħna dwar il-mobbiltà u nindirizzaw l-aspetti kollha tal-migrazzjoni. Irridu sħubija ta' benefiċċju reċiproku li tkun ibbilanċjata u komprensiva. Iggwidata mill-prinċipji tas-solidarjetà u r-responsabbiltà kondiviża. U ninsabu lesti li nintensifikaw il-kooperazzjoni f'organizzazzjonijiet u fora multilaterali. Ser nibnu din il-kooperazzjoni mas-sħab Afrikani tagħna fil-laqgħa li jmiss mal-Unjoni Afrikana aktar tard din is-sena. Kellna wkoll dibattitu ta' orjentazzjoni dwar il-klima. Irridu n-newtralità klimatika sal-2050, kif iddeċidejna s-sena li għaddiet. U biex naslu hemm, jeħtieġ li naġġornaw il-mira tagħna għall-2030. Aħna ddiskutejna l-proposta tal-Kummissjoni dwar il-klima għall-2030, inkluż il-mira għat-tnaqqis tal-emissjonijiet ta' mill-inqas 55% sal-2030. Ser nerġgħu lura għal dan is-suġġett f'Diċembru u l-għan tagħna huwa li nikkonkludu ftehim fil-Kunsill Ewropew qabel tmiem is-sena. Ser tkun diskussjoni diffiċli, aħna konxji sew ta' dan. Jeħtieġ li nqisu l-punti ta' tluq differenti u ċ-ċirkostanzi f'pajjiżi differenti, filwaqt li niffukaw fuq l-ambizzjoni tagħna li nbiddlu l-Patt Ekoloġiku f'mutur għall-iżvilupp, il-prosperità u l-benesseri fl-Ewropa u madwar id-dinja. Dan huwa wkoll l-għan tad-diplomazija dwar il-klima li qed nippruvaw nippromwovu bla heda 'l quddiem. Ovvjament, kif tafu, il-COVID-19 ma għebitx, fil-fatt qed niffaċċjaw it-tieni mewġa, li mill-ġdid qed tikkawża tbatija brutali għall-vittmi, il-familji tagħhom u dawk li jieħdu ħsiebhom fl-Ewropa kollha. Qed tolqot lil dawk kollha li jinsabu fuq quddiem nett fil-ġlieda kontra din il-kriżi serja li qed taffettwa lid-dinja kollha kemm hi u lill-Ewropa wkoll. Stajtu taraw kif diversi pajjiżi Ewropej kellhom jerġgħu jieħdu miżuri restrittivi iebsin biex irażżnu t-tixrid tal-virus. Kellna diskussjoni intensa dwar il-kwistjoni. Il-konklużjoni tagħna kienet li għandna nkomplu nirduppjaw l-isforzi tagħna biex inżidu l-kooperazzjoni u l-koordinazzjoni bejn il-pajjiżi tal-UE, u nippruvaw nagħmlu progress fit-titjib tal-kapaċità tagħna li naħdmu flimkien biex nindirizzaw l-arranġamenti tal-ivvjaġġar fl-Unjoni Ewropea. Għandna bżonn il-kooperazzjoni fir-rigward tal-isforzi biex intejbu l-armonizzazzjoni u l-konsistenza tar-regoli dwar il-kwarantina fil-pajjiżi Ewropej, li mhijiex xi ħaġa faċli, u fuq kollox, fir-rigward ta' dik li jiena nara bħala l-kwistjoni ewlenija għall-ġimgħat u x-xhur li ġejjin - aħna u nistennew vaċċin li jista' tassew jagħmel id-differenza maż-żmien - il-kwistjonijiet vitali tal-ittestjar u t-traċċar. Kellna diskussjoni, li tiffoka fuq l-aħħar ħidma mill-Kummissjoni u l-Presidenza Ġermaniża dwar din il-kwistjoni, u qbilna li għandna nerġgħu lura għal dan is-suġġett fuq bażi regolari ħafna, inkluż permezz ta' vidjokonferenzi tal-Kapijiet ta' Stat jew ta' Gvern, sabiex nippruvaw nipprovdu l-momentum meħtieġ biex niżguraw progress sinifikanti. Meta nitkellem dwar il-COVID-19, ma nistax ma nsemmix il-konsegwenzi tagħha għaċ-ċittadini tagħna: l-impatt psikoloġiku huwa qawwi, iżda anke dak soċjali, li mbagħad huwa marbut mal-impatt ekonomiku mill-ħsara attwali u futura mġarrba mill-attività kummerċjali, partikolarment fis-setturi l-aktar vulnerabbli. Dan iwassalni naturalment għall-kwistjoni tal-baġit tal-UE u tal-Fond Ewropew għall-Irkupru. Diġà kellna l-opportunità li niddiskutu dan miegħek, President Sassoli. U ntenni t-tama tiegħi li aħna lkoll ser jirnexxielna, fil-jiem li ġejjin, nagħmlu impenn reali sabiex inkunu nistgħu nwettqu dan. It-twettiq ser jiggarantixxi l-kredibbiltà tal-Ewropa, billi jiżgura li dawn il-proposti storiċi kbar adottati mill-Kunsill Ewropew f'Lulju, anke, importanti ngħidha, bis-saħħa tal-imbuttatura preċedenti mill-Parlament Ewropew, ikunu jistgħu jissarrfu f'deċiżjoni li tiġi implimentata. Sabiex iċ-ċittadini u n-negozji Ewropej ikunu jistgħu jgawdu, malajr kemm jista' jkun, mill-benefiċċji ta' dan il-programm ambizzjuż fl-appoġġ għall-irkupru, l-ekonomija, il-prosperità u l-benesseri fl-Ewropa kollha. Grazzi ħafna.